SKRIFTLIG FORESPØRGSEL E-0141/99

af Ernesto Caccavale (UPE) til Kommissionen

(11. februar 1999)

Om: Gentagne krænkelser af menneskerettighederne i Kina kort efter landets tiltrædelse af konventionen om borgerlige og politiske rettigheder

Sidste måned blev de to grundlæggere af det demokratiske parti, Xu Wenli og Wang Youcai, arresteret i Kina under anklage for undergravende virksomhed, hvorefter de blev idømt hhv. 13 og 12 års fængsel på grund af "oprettelse af en ulovlig organisation". Samme skæbne har ramt dissidenten Qin Yongmin og den tidligere studenterleder Wang Youcai, der begge er blevet idømt 11 års fængsel, mens den kendte fagforeningsleder Zhang Shanghuang er blevet idømt 10 års fængsel med den begrundelse, at han har dannet en pressionsgruppe til fordel for arbejdsløse og har støttet en demonstration mod beskatningen af små landbrugere.

Der er grund til at tro, at der under det sagsforløb, der førte til disse domme, er sket alvorlige proceduremæssige uregelmæssigheder og krænkelser af de anklagedes ret til en korrekt og offentlig sagsbehandling samt til at råde over samme retsinstrumenter som anklageren.

De pågældende retssager var således yderst kortvarige og fandt sted for lukkede døre, uden nogen garanti for forsvar, således at Xu Wenli vedtog ikke at appellere sagen, da han ikke anerkendte sagens legitimitet; alt dette er sket trods Kinas tiltrædelse for nylig af FN-konventionen om borgerlige og politiske rettigheder.

Det er desuden for nylig blevet bekendt, at der den 8. januar skete en blodig undertrykkelse af en protest fra mange tusinde landbrugere, som er ramt af uretfærdige og vilkårlige skatter, og man kender endnu ikke ofrenes antal. Som svar på forskellige internationale menneskerettighedsorganisationers indsigelser har den kinesiske regering tørt anført, at der er tale om interne anliggender, som intet andet land og ingen internationale organisationer har ret til at blande sig i.

Kan Kommissionen oplyse følgende:

- hvilke foranstaltninger agter den at træffe over for den kinesiske regering efter disse meget alvorlige krænkelser af de grundlæggende rettigheder og frihedsprincipper, der udgør grundlaget for ethvert demokratisk samfund, såsom ytringsfriheden og retten til en rimelig og korrekt sagsbehandling?

- anser den det fortsat for hensigtsmæssigt på baggrund af ovenstående at udbetale støtte i forskellig form til Folkerepublikken Kina, når regeringen i dette land åbent og vedvarende krænker nogle af de grundlæggende menneskerettigheder?

Samlet svar

afgivet på Kommissionens vegne af Sir Leon Brittan på skriftlige forespørgsler E-0124/99 og E-0141/99

(4. marts 1999)

Kommissionen er stærkt foruroliget over den seneste tids arrestationer, retsforfølgelser og domfældelser af en række kinesiske demokratiforkæmpere og fagforeningsaktivister, herunder Wang Ce. De anklager, der er blevet rejst imod dem, og de anvendte rettegangsmetoder har været i modstrid med de internationale normer, især den internationale konvention om borgerlige og politiske rettigheder (ICCPR), som Kina undertegnede i oktober 1998. Kommissionen var yderst tilfreds med Kinas beslutning for kort tid siden om at undertegne denne konvention, og den forventer nu, at Kina lever op til de normer, som denne konvention fastlægger. Unionen har derfor protesteret heftigt mod den seneste tids kampagne mod systemkritikere. Denne kampagne og de enkelte tilfælde stod øverst på dagsordenen for menneskerettighedsdialogen mellem Unionen og Kina den 8. til 9. februar i Berlin.

Kommissionen mener, at der nu er en række væsentlige argumenter for at overveje indførelsen af særlige kriterier, ud fra hvilke man fremover kan bedømme, hvilke fremskridt der gøres med den bilaterale menneskerettighedsdialog mellem Unionen og Kina. Dermed sikres det, at der til stadighed lægges pres på de kinesiske myndigheder med henblik på at opnå reelle fremskridt med overholdelsen af menneskerettighederne i Kina, som helhed betragtet.

Menneskerettighederne vil fortsat være et grundlæggende element i Unionens forbindelser med Kina. De indtager en fremtrædende plads i alle drøftelser på højt plan mellem de to parter. Kommissionens samarbejdsprogram med Kina rummer en række projekter til støtte for menneskerettighederne og de retsstatslige principper. Kommissionen er af den opfattelse, at en sådan samlet politik, der bygger på indgåelse af forpligtelser og ikke på isolation, vil tilskynde Kina til at komme i trit med resten af verden. En sådan politik vil i det lange løb være det mest effektive middel til at fremme respekten for menneskerettighederne i Kina.